Anene Booysen: Hof besoek kroeg | Maroela Media
Die hof het Woensdag 'n besoek afgelê aan die kroeg in Bredasdorp in die Wes-Kaap as deel van die verkragting- en moordsaak teen Johannes Kana, het die SAUK berig.
Dié kroeg is die laaste plek waar Anene Booysen (17) gesien is voordat sy in Februarie verkrag en geskend is. Sy het die Saterdagmiddag, op 2 Februarie, in die Tygerberg-hospitaal aan haar beserings beswyk.
Kana se hofsaak het Maandag in die Swellendam rondgaande hof begin.
Chrisna Mentoor, een van die getuies, het die plekke rondom die kroeg uitgewys waar Kana en Booysen laas saam gesien is. Volgens die uitsaaier het Kana, sy prokureur, regter Patricia Goliath, die staatsaanklaers en talle polisiebeamptes die toneel besoek.
Maroela Media het vroeër berig die staat het Maandag Kana se pleidooi, dat hy saam met Booysen daar weg is, haar geslaan en verkrag maar nie vermoor het nie, van die hand gewys.